กองทุนเก็งกำไร ทำตลาดทองผันผวน
&nbsp;&nbsp;&nbsp;&nbsp;&nbsp;&nbsp;โพสต์ทูเดย์ - นายกสมาคมค้าทองคำคาดแนวโน้มราคาทองในปี"53 ผันผวนกว่าปีนี้ เหตุกองทุนเข้ามาเก็งกำไรเพียบ คาดไตรมาสแรกอยู่ที่ 1,100-1,200 ดอลลาร์/ออนซ์
21 ธ.ค. 2552

โพสต์ทูเดย์ - นายกสมาคมค้าทองคำคาดแนวโน้มราคาทองในปี"53 ผันผวนกว่าปีนี้ เหตุกองทุนเข้ามาเก็งกำไรเพียบ คาดไตรมาสแรกอยู่ที่ 1,100-1,200 ดอลลาร์/ออนซ์
      นายจิตติ ตั้งสิทธิ์ภักดี นายกสมาคมค้าทองคำ เปิดเผยว่า ทิศทางราคาทองคำในปี 2553 จะมีความผันผวนมากกว่าปีนี้ เนื่องจากกองทุนเก็งกำไรจะเข้ามาลงทุนในทองคำมากขึ้น ตามภาวะเศรษฐกิจโลกที่คาดว่าจะเริ่มฟื้นตัว โดยประเมินว่าราคาทองคำในตลาดโลกไตรมาส 1 ของปี 2553 จะแกว่งตัวระหว่าง 1,100-  1,200 ดอลลาร์สหรัฐต่อออนซ์สำหรับแนโน้มราคาทองคำในประเทศ ยังคงขึ้นอยู่กับราคาตลาดโลกเป็นหลัก  แต่มีปัจจัยค่าเงินบาทที่มีแนวโน้มแข็งค่าขึ้นต่อเนื่อง เป็นปัจจัยที่ช่วยให้ราคาทองในประเทศไม่สูงมากเท่ากับตลาดโลก ซึ่งเงินบาทที่แข็งค่าช่วยให้ราคาทองถูกลง
      นายกสมาคมค้าทองคำ กล่าวอีกว่า คาดว่าบรรยากาศร้านค้าทองคำน่าจะคึกคัก เพราะหากราคาทองคำผันผวนจะมีนักลงทุนเข้ามาเก็งกำไรเป็นระยะ ซึ่งจะแตกต่างจากปีนี้ที่ราคาทองปรับขึ้นอย่างต่อเนื่อง ทำให้นักลงทุนไม่กล้าเข้ามาซื้อทองคำ ประกอบกับราคาสินค้าเกษตรในปีหน้าจะมีราคาดี ทำให้เกษตรกรมีรายได้และมาซื้อทองคำมากขึ้นตามไปด้วย
      สำหรับราคาทอง (ทองคำ 96.5%) ประจำวันที่ 21 ธันวาคม 2552 ทองคำแท่งรับซื้อคืนบาทละ 17,500 บาท  ขายออก 17,600 บาท ทองรูปพรรณรับซื้อคืนบาทละ 17,252.08 บาท ขายออก 18,000 บาท ไม่เปลี่ยนแปลง เมื่อเทียบกับราคาปิดวันก่อน